Alkuperänimityksen ja maantieteellisten merkintöjen suojasta annetun asetuksen (ETY) N:o 2081/92 6 artiklan 2 kohdassa tarkoitettu rekisteröintihakemuksen julkaiseminen

(2003/C 170/04)

Tämä julkaiseminen sisältää oikeuden vastustaa rekisteröintiä mainitun asetuksen 7 ja 12 d artiklassa tarkoitetulla tavalla. Väitteet hakemusta vastaan on tehtävä jäsenvaltion, WTO:n jäsenvaltion tai 12 artiklan 3 kohdan mukaista menettelyä noudattaen hyväksytyn kolmannen maan toimivaltaisen viranomaisen välityksellä kuuden kuukauden kuluessa julkaisemisesta. Julkaiseminen perustellaan seuraavilla tekijöillä ja erityisesti 4.6 kohdalla, joiden mukaan hakemus katsotaan perustelluksi asetuksessa (ETY) N:o 2081/92 tarkoitetulla tavalla.

NEUVOSTON ASETUS (ETY) N:o 2081/92

REKISTERÖINTIHAKEMUS: 5 ARTIKLA

SAN ( ) SMM (X)

Asiakirjan kansallinen numero: IG/16/97

1. Jäsenvaltion toimivaltainen viranomainen Nimi: Ministère de l'agriculture et de la pêche

Direction des politiques économique et internationale

Bureau des signes de qualité et de l'agriculture biologique

Osoite: 3, rue Barbet-de-Jouy - F-75349 Paris 07 SP

Puhelin: (33-1) 49 55 81 01, faksi: (33-1) 49 55 57 85

2. Hakijaryhmittymä 2.1 Nimi: Association de l'agneau de Pauillac

2.2 Osoite: Route de Labarthe - F-33190 Gironde Sur Dropt

2.3 Kokoonpano: Tuottaja/jalostaja (X) Muu ( )

3. Tuotelaji: Rooman sopimuksen liitteessä II tarkoitettu "Liha ja muut syötävät eläimenosat"

4. Tavaraerittely

(tiivistelmä 4 artiklan 2 kohdan edellytyksistä)

4.1 Nimi: Agneau de Pauillac

4.2 Kuvaus: Korkeintaan 75 vuorokauden ikäinen karitsa, jota ei ole vieroitettu ja jonka ruhon paino on 11-15 kiloa, EURO-lihakkuusluokka, rasvaisuusluokka 2, lihan väri on vaalea, rasva on valkoista ja koostumukseltaan kiinteää. Agneau de Pauillac on karitsa, joka on kotoisin Gironden departementin viinin- ja hedelmienviljelyalueilta.

4.3 Maantieteellinen alue: Gironden departementti

4.4 Alkuperätodisteet Historia: Gironden departementti on Agneau de Pauillacin tuotannon kehto: jo 1200-luvulla lampaat laskeutuivat Pyreneiltä laiduntamaan Gironden maille. Karitsat, joita ei pidetty lauman uusiutumista varten, myytiin paikan päällä ja syötiin pääsiäispyhinä. Nämä karitsat teurastettiin pääasiassa kauttakulkusatamassa Pauillacissa, jonne ne tuotiin junilla tai jonne paikalliset karjankokoajat ne toivat. Guide des agneaux des bergers d'Aquitaine -oppaan mukaan Pauillaciin tuotiin lähes 1000 karitsaa vuonna 1827.

Jäljitettävyys: Karitsojen virallinen tunnistaminen aina syntymästä teurastukseen saakka sekä teurastuksesta kuluttajan pöytään asti tapahtuu elintarvikemusteella tehtävällä leimalla.

4.5 Valmistusmenetelmä: Syntymänsä jälkeen Pauillacin karitsa kasvatetaan yhdessä emänsä kanssa samalla tilalla, ennen kuin se teurastetaan samalla maantieteellisellä alueella. Sitä ruokitaan pääasiassa emänsä maidolla, ja ruokintaa täydennetään viljatiivisteellä sekä typpipitoisella ravinnolla. Kun uuhet menevät päivisin laitumelle, karitsat jäävät lampolaan. Siitokseen valitaan sellaisia yksilöitä, jotka on risteytetty maatiaisuuhista (Lacaune viande, Tarasconnaise, Blanche du Massif Central) ja sellaisista pässeistä, joiden liha on laadukasta (Bérichon du Cher, Charolais, Suffolk, Rouge de l'Ouest). Ainoastaan ne karitsat, jotka täyttävät 4.2 kohdassa esitetyt vaatimukset, voidaan myydä Agneau de Pauillac -nimikkeellä.

4.6 Yhteys maantieteelliseen alkuperään Tietyllä tavalla kasvatettu karitsa: Gironden departementin perinteinen laidunnus on vuosien mittaan edistänyt tietyntyyppisen karitsan kehittymistä talviolojen aiheuttamien vaatimusten seurauksena: samaan aikaan, kun Pyreneillä laiduntavat lampaat palasivat vuorilta ja saapuivat viettämään talven Entre-Deux-Mersin alueelle, Médocin alueen paimenet lähtivät joka syksy tulvien valtaamilta mailta kuivemmille maille Gironden rannoille, joilla nykyään on viinitarhoja.

Sitä mukaa kuin viiniköynnösten viljelysala kasvoi ja lannoitteiden kysyntä lisääntyi, Pyreneiden ja Médocin alueiden karja siirtyi viinitiloille, ja paimenen oli annettava 1-2 lammasta sekä lampaiden lanta viininviljelijälle vastineeksi siitä, että lampaat saivat laiduntaa viinitarhassa. Nämä laiduntamiseen erityisen herkillä viljelyalueilla liittyvät ongelmat olivat tuttuja kaikille paimenille, jotka omaksuivatkin saman kasvatusmenetelmän, joka johti samaan tuotteeseen: lampolassa (tai tarhassa) kasvatettuun ja emänsä maidolla ruokittuun karitsaan. Hyvän ruoan ystävät oppivat silloin arvostamaan niiden maidolla lihotettua lihaa.

Nyt kun Médocin maille istutetaan metsiä, kun lampaita kuljetetaan erilaisilla kuljetusvälineillä eivätkä lampaat pääse enää laiduntamaan viininviljelyalueille, Gironden karjankasvattajat eivät enää kulje laumansa kanssa, mutta he jatkavat yhä samankaltaisten sirojen ja erittäin arvostettujen karitsojen kasvattamista.

Maine: Agneau de Pauillac on tuote, jolla on ollut jo pitkään hyvä maine, kuten lukuisat asiakirjat osoittavat (esimerkiksi presidentti Loubet'n hänen majesteetilleen Englannin kuninkaalle 2. toukokuuta 1903 tarjoaman illallisen menu sekä se, että Larousse Gastronomique vuodelta 1938 kuvaili Agneau de Pauillacia "täydellisimmäksi" juottokaritsaksi).

Agneau de Pauillacia tarjoiltiin ennen vanhaan silmäätekevien pöydässä. Sillä on vuosisatojen taakse ulottuvat perinteet, joita kasvattajat ovat taitotiedollaan vaalineet. Nykyään sen asema on tunnustettu ja sitä pidetään karitsana, jonka maku ja aromi ovat erilaisia kuin raskastekoisella karitsalla ja maitotiloilla kasvatetulla juottokaritsalla.

4.7 Valvontaelin Nimi: Qualisud

Osoite: Lasserre AGROPOLE - F-47310 Estillac

4.8 Merkintä - Agneau né et élevé en Gironde (/Girondessa syntynyt ja kasvatettu karitsa)

- Agneau élevé sous la mère et nourri essentiellement au lait de la mère (/emänsä huomissa kasvanut ja pääasiassa emänsä maidolla ruokittu karitsa)

- Agneau non sevré, âgé de 75 jours maximum, d'un poids de carcasse compris entre 11 et 15 kg (/korkeintaan 75 vuorokauden ikäinen karitsa, jota ei ole vieroitettu ja jonka ruhon paino on 11-15 kiloa).

4.9 Kansalliset vaatimukset: -

EY-numero: FR/00178/00.12.21.

Täydellisen asiakirjan vastaanottopäivä: 16.5.2003.